Diari Oficial de la Generalitat Valenciana


Sumari del DOGV 5974, del 13-03-2009 (2009/2960)

ORDRE de 10 de març de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores d'ajudes en el marc del Pla Especial de Rehabilitació d'Edificis i Habitatges.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5974

Data del DOGV
:   13-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2960


Data del document
:   10-03-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública

ORDRE de 10 de març de 2009, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores d'ajudes en el marc del Pla Especial de Rehabilitació d'Edificis i Habitatges. [2009/2960]
El Govern de l'Estat, davant de la situació de crisi financera i econòmica que afecta el nostre país, ha posat en marxa el Pla espanyol per a l'estímul de l'economia i l'ocupació, que aprova diverses mesures de caràcter extraordinari per a l'impuls de l'activitat econòmica i l'ocupació.
Entre aquestes mesures s'inclou el Reial Decret Llei 9/2008, de 28 de novembre, pel qual es crea, juntament amb un fons estatal d'inversió local, un fons especial de l'estat per a la dinamització de l'economia i l'ocupació, amb la finalitat de dur a terme actuacions encaminades a millorar la situació conjuntural de determinats sectors econòmics estratègics i escometre projectes amb alt impacte en la creació d'ocupació.
Aquest fons recull entre les actuacions que s'han de finançar, conforme amb el que estableix l'article 11e) del reial decret llei, la rehabilitació d'habitatges i d'espais urbans.
La distribució dels recursos econòmics de l'esmentat fons, aprovada per Acord del Consell de ministres de 5 de desembre de 2008, ha suposat l'assignació al Ministeri d'Habitatge de 110 milions d'euros per a la realització d'actuacions de rehabilitació, sempre que aquestes s'executen amb la major urgència i, en tot cas, dins de 2009.
Al seu torn, aquests fons assignats al Ministeri d'Habitatge es reparteixen territorialment entre les comunitats autònomes i les ciutats de Ceuta i Melilla, d'acord amb els criteris fixats per Acord de la Conferència Sectorial d'11 de febrer de 2009, en virtut del qual correspondria a la Comunitat Valenciana 79.720.850,75 euros.
Ara bé, per a disposar del finançament del ministeri, abans de l'1 d'abril de 2009 les comunitats hauran de remetre al ministeri la relació de projectes o actuacions de rehabilitació qualificades provisionalment, no inclosos en el finançament ordinari del Pla d'Habitatge, amb les dades relatives als beneficiaris i als habitatges, el nombre estimat de treballadors que s'han d'emprar i el termini d'execució previst.
Per això, i en virtut de les facultats que em confereix l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,
ORDENE
Article 1. Objecte
Aquesta ordre té com a objecte establir, en el marc de l'Acord de la Conferència Sectorial celebrada l'11 de febrer de 2009, sobre assignació territorial de fons estatals per a ajudes de rehabilitació, les normes reguladores per a la concessió d'ajudes destinades a la rehabilitació d'elements comuns d'edificis d'habitatges, quan aquesta es realitze a través d'una entitat local, una empresa pública, o qualsevol altre ens gestor de caràcter públic, sempre que en els dos últims casos la capacitat per a l'esmentada activitat estiga recollida en els seus estatuts o en qualsevol altra regla fundacional.
Article 2. Àmbit geogràfic d'aplicació
Només podran ser objecte de subvenció les actuacions en edificis situats en l'àmbit territorial de la Comunitat Valenciana.
Article 3. Actuacions subvencionables
Seran susceptibles d'ajudes les obres de rehabilitació en elements comuns d'edificis d'habitatges amb una antiguitat mínima de 15 anys, que reunisquen les adequades condicions estructurals que disposen d'un mínim d'un 50% de superfície útil destinada a habitatges, i que s'ajusten a les actuacions següents:
1. Actuacions per a millora de l'accessibilitat a l'edifici
Es consideraran actuacions per a la millora de l'accessibilitat les actuacions tendents a adequar els edificis d'habitatges a la Llei 49/1960, de 21 de juny, sobre Propietat Horitzontal, modificada per la Llei 51/2003, de 2 de desembre, d'Igualtat d'Oportunitats, No Discriminació i Accessibilitat Universal de les Persones amb Discapacitat, a allò regulat en desenvolupament del Reial Decret 505/2007, de 20 d'abril, pel qual s'aproven les condicions bàsiques d'accessibilitat i no discriminació de les persones amb discapacitat per a l'accés i utilització dels espais públics urbanitzats i edificacions, o a la normativa autonòmica en matèria de promoció de l'accessibilitat. En particular:
a) La instal·lació d'ascensors o l'adaptació d'aquests a les necessitats de persones amb discapacitat o a les noves normatives que hagen entrat en vigor després de la seua instal·lació.
b) La instal·lació o millora de rampes d'accés als edificis, adaptades a les necessitats de persones amb discapacitat.
c) La instal·lació o la millora de dispositius d'accés als edificis, adaptats a les necessitats de persones amb discapacitat sensorial.
d) La instal·lació d'elements d'informació que permeten l'orientació en l'ús d'escales i ascensors de manera que les persones tinguen una referència adequada d'on estan.
2. Actuacions per a garantir la seguretat i l'estanquitat dels edificis.
Es consideraran actuacions per a garantir la seguretat i l'estanquitat dels edificis les següents:
a) Qualsevol intervenció sobre els elements estructurals de l'edifici com ara murs, pilars, bigues i forjats, inclosa la fonamentació, que estiga destinada a reforçar o consolidar les seues deficiències a fi d'aconseguir una resistència mecànica, estabilitat i aptitud al servei que siguen adequades a l'ús de l'edifici.
b) Les instal·lacions elèctriques, a fi d'adaptar-les a la normativa vigent.
c) Qualsevol intervenció sobre els elements de l'envolupant afectats per humitats, com ara cobertes i murs, de manera que es minimitze el risc d'afecció a l'edifici i als elements constructius i estructurals d'aquest, per humitats provinents de precipitacions atmosfèriques, de vessaments, del terreny o de condensacions.
3. Actuacions per a millorar l'eficiència energètica, la higiene, salut i protecció del medi ambient en els edificis, i la utilització d'energies renovables.
Es consideraran actuacions per a la millora de l'eficiència energètica, la higiene, salut i protecció del medi ambient en els edificis i la utilització d'energies renovables, les següents:
a) Instal·lació de plafons solars, a fi de contribuir a la producció d'aigua calenta sanitària demandada pels habitatges, en un percentatge, almenys, del 50 per cent de la contribució mínima exigible per a edificis nous, segons el que estableix la secció HE-4 Contribució solar mínima d'aigua calenta sanitària, del DB HE del codi tècnic de l'edificació.
b) Millora de l'envolupant tèrmica de l'edifici per a reduir-ne la demanda energètica, mitjançant actuacions com l'increment de l'aïllament tèrmic, la substitució de fusteries i envidraments dels buits, o altres, sempre que se'n demostre l'eficàcia energètica, considerant factors com la severitat climàtica i les orientacions.
c) Millora o realització de xarxes de sanejament separatives en l'edifici que afavorisquen la reutilització de les aigües grises al mateix edifici i reduïsquen el volum d'abocament al sistema públic de clavegueram.
d) Totes les que servisquen per a complir els paràmetres establits en els documents bàsics del codi tècnic de l'edificació DB-HE d'estalvi d'energia, DB-HS de salubritat, i DB-HS de protecció contra el soroll.
Article 4. Pressupost protegit
El pressupost protegit no podrà excedir 12.000 euros per habitatge, i estarà compost per la suma de:
a) El cost total de les obres que s'han de realitzar inclòs l'IVA.
b) L'import, IVA inclòs, d'honoraris facultatius per redacció del projecte tècnic i direcció facultativa de les obres, si és el cas.
El pressupost protegit corresponent a cada propietari es calcularà en funció de la seua quota de participació en l'immoble.
Article 5. Quantia de les ajudes
Les ajudes previstes en aquesta ordre seran del 80% del pressupost protegit definit en l'article anterior.
Article 6. Sol·licitants i beneficiaris de les ajudes
Les sol·licituds seran presentades per les entitats locals, empreses públiques o ens gestors de caràcter públic que hagen de dur a terme l'actuació.
Seran beneficiaris d'aquestes ajudes les persones físiques o jurídiques, propietàries dels immobles objecte d'actuació.
Seran perceptors de les ajudes els ajuntaments o ens gestors de l'actuació, per a la qual cosa aquests hauran d'obtenir dels beneficiaris l'oportuna autorització.
Article 7. Finançament
Les subvencions que es concedisquen a l'empara d'aquesta convocatòria seran finançades amb els recursos assignats a la Comunitat Valenciana a través del Fons Especial de l'Estat per a la Dinamització de l'Economia i l'Ocupació, a càrrec dels crèdits consignats a aquest efecte en els Pressupostos Generals de l'Estat.
Article 8. Compatibilitat
Aquestes ajudes no seran compatibles amb les ajudes per a actuacions de rehabilitació de la mateixa naturalesa que hagen sigut finançades a través dels distints plans d'habitatge en vigor, ni amb qualsevol altra ajuda que puga concedir-se i tinga com a objecte la mateixa finalitat.
Seran compatibles entre elles les ajudes per als distints tipus d'actuació definides en l'article 3.
Article 9. Obligacions del beneficiari i de l'ens gestor
Els beneficiaris queden subjectes al compliment de les obligacions establides en els articles 14 i concordants de la Llei 38/2003, de 17 de novembre, General de Subvencions, i correspon a l'òrgan gestor vetlar pel compliment d'aquestes.
En particular l'ens gestor de les actuacions ha d'acreditar i garantir:
a) L'adequat compliment de l'objecte i la finalitat de les ajudes regulades en aquesta ordre i de l'adequada justificació en els termes que preveu aquesta.
b) El sotmetiment a les actuacions de comprovació per part de l'òrgan concedent o de qualsevol altre òrgan competent de l'administració convocant.
c) Comunicar la direcció general competent en matèria d'habitatge l'obtenció d'altres subvencions o ajudes, ingressos o recursos que financen les activitats subvencionades. Aquesta comunicació ha de ser efectuada per l'ens gestor en relació, si s'escau, amb els beneficiaris, tan prompte com es conega, i, en tot cas, amb anterioritat a la justificació de l'aplicació donada als fons percebuts.
d) Que els beneficiaris es troben al corrent de les obligacions econòmiques davant de la Tresoreria General de la Seguretat Social i de l'Agència Estatal de l'administració Tributària.
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Article 10. Sol·licitud i documentació que s'ha de presentar
La sol·licitud s'ha de presentar, conforme al model que s'inclou com a annex I a la present ordre, davant la Direcció General d'Habitatge i Projectes Urbans, sense perjudici que puga ser presentada en qualsevol de les oficines previstes en l'article 38.4 de la Llei 30/1992, de 26 de novembre.
La sol·licitud inicial ha d'anar acompanyada de la documentació següent:
a) Fotocòpia compulsada del CIF del sol·licitant.
b) Còpia compulsada de l'acta on es continga l'acord d'aprovació per la junta de propietaris de les actuacions que s'han de realitzar, i autoritze el sol·licitant per a la realització de les obres i la gestió de les ajudes, conforme al model que s'inclou com a annex II a aquesta ordre.
c) Informació relativa a la identitat del beneficiari de cada actuació (nom, NIF), com també adreça de l'edifici objecte de la rehabilitació.
d) Imprés de dades bancàries, conforme al model publicat en la següent direcció: www.tesoro.es/sp/acreedores/acreedores\_impresos.asp
e) Informe municipal sobre l'oportunitat de la intervenció.
f) Estudi previ valorat de les actuacions que s'han de realitzar firmat per un tècnic competent, acompanyat de fotografies de les zones de l'edifici o l'habitatge objecte de l'actuació i el plànol de situació d'aquest.
g) Estimació del nombre de treballadors que participaran en la rehabilitació, com també del termini d'execució de les obres.
Article 11. Termini de presentació de sol·licituds
El termini per a la presentació de sol·licituds d'ajudes corresponents a aquesta convocatòria serà des de l'endemà de la publicació en el DOCV fins al 24 de març de 2009.
Article 12. Instrucció del procediment
La competència per a la instrucció dels expedients de subvenció acollits a aquesta convocatòria correspondrà a la Direcció General d'Habitatge i Projectes Urbans.
Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà a l'interessat perquè en un termini de 10 dies esmene la falta o acompanye la documentació necessària amb indicació que, si així no ho fa, se'l considerarà desistit de la sol·licitud, després de la resolució prèvia que haurà de ser dictada, en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, com també ordenar les visites tècniques que es consideren necessàries.
Completada la documentació s'examinaran els estudis previs presentats, com també l'informe d'oportunitat de l'actuació, per tal de determinar l'estat de l'edifici i l'adequació a la convocatòria de les obres de rehabilitació sol·licitades.
Les sol·licituds presentades que complisquen els requisits exigits s'ordenaran segons el grau d'adequació als objectius de l'Acord de la Conferència Sectorial d'11 de febrer i, en particular, al nombre de treballadors que s'han d'emprar, al nombre d'habitatges de l'edifici que s'ha de rehabilitar, i al nivell d'ingressos dels propietaris dels edificis o, en igualtat de condicions, per rigorós ordre d'entrada.
Prioritzades les sol·licituds, se seleccionaran actuacions fins a aconseguir el límit quantitatiu marcat pels recursos assignats pel Ministeri d'Habitatge, i seran qualificades provisionalment, només a l'efecte de finançament a través del Fons especial de l'Estat per a la dinamització de l'economia i l'ocupació, com a actuacions de rehabilitació susceptibles de protecció.
La relació de totes les actuacions qualificades provisionalment serà remesa al Ministeri d'Habitatge amb anterioritat a l'1 d'abril de 2009, i quedaran en llista d'espera la resta de sol·licituds que complisquen els requisits
Autoritzada pel Ministeri la relació dels expedients presentats i els imports corresponents, l'òrgan instructor requerirà als gestors de l'actuació que ho necessite perquè en el termini màxim d'un mes presenten el corresponent projecte tècnic redactat per un tècnic competent, l'acreditació de la titularitat dels immobles objecte de la rehabilitació, com també la resta de la documentació que es considere necessària per a la instrucció del procediment.
Completada la documentació, si és procedent, l'òrgan instructor resoldrà la validació de la qualificació provisional, només a l'efecte de finançament a través del Fons especial de l'Estat per a la dinamització de l'economia i l'ocupació, de les actuacions que entren dins del límit pressupostari aprovat pel Ministeri d'Habitatge.
Resolta la validació de la qualificació provisional s'elevarà al Ministeri d'Habitatge la relació ferma d'expedients a l'efecte de lliurar el pagament a cada ens gestor del primer 50% establit en l'Acord de Sectorial, alhora que es notificarà a l'ens gestor que haurà d'iniciar les obres, cosa que s'haurà de fer en qualsevol cas abans del 15 de setembre de 2009.
Per a la justificació d'aquest inici haurà de presentar-se abans del 20 de setembre de 2009, davant de la Direcció General d'Habitatge i Projectes Urbans, la corresponent llicència d'obres, o el certificat d'inici de les obres en el cas que aquesta no siga necessària, com també acreditació de la col·locació en un lloc visible de l'obra d'un cartell conforme al model que serà facilitat per la Direcció General d'Habitatge i Projectes Urbans.
L'òrgan instructor remetrà la relació de les justificacions d'inici d'obres al Ministeri d'Habitatge perquè procedisca al lliurament de l'import corresponent al 50% restant.
Les obres hauran d'estar finalitzades en un termini màxim de 20 mesos comptadors des de l'endemà de la concessió de la llicència d'obres o el certificat d'inici de les obres.
Una vegada finalitzades les obres el promotor ho comunicarà a la Direcció General d'Habitatge i Projectes Urbans per a la pràctica de l'oportuna inspecció i concessió, si és procedent, de la qualificació definitiva.
La no-finalització en el termini previst implicarà la pèrdua dels drets reconeguts i l'arxiu de l'expedient mitjançant una resolució de la Direcció General d'Habitatge.
Article 13. Resolució
El termini màxim per a dictar la resolució de concessió de qualificació definitiva no podrà excedir dos mesos, comptadors des de l'endemà al de la comunicació de l'acabament de les obres.
Transcorregut el termini màxim sense haver-se notificat la corresponent resolució, els interessats podran entendre desestimada per silenci administratiu la qualificació definitiva i la concessió de subvenció, de conformitat amb el que disposa l'article 25.5 de la Llei 38/2003, de 17 de novembre, General de Subvencions.
Article 14. Recursos
La resolució adoptada esgota la via administrativa. Contra aquesta resolució es podrà interposar el recurs contenciós administratiu en el termini de dos mesos, comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjudici de la interposició del recurs potestatiu de reposició, en el termini d'un mes comptador de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 15. Pagament de la subvenció
El pagament de la subvenció serà realitzada directament pel ministeri a l'entitat local, empresa pública, o ens gestor sol·licitant, mitjançant l'ingrés de l'import d'aquesta en el compte bancari que conste en la sol·licitud d'ajuda.
Article 16 Justificació de la subvenció
Amb la concessió de qualificació definitiva s'entendrà justificada l'actuació subvencionada.
Article 17. Règim jurídic
Les ajudes concedides a l'empara de la present ordre es regiran, a més de per les disposicions d'aquesta, pel que estableix amb caràcter bàsic la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Article 18. Reintegrament
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció per les causes i en la forma prevista en els articles 36 i 37 de la Llei 38/2003, de 17 de novembre, General de Subvencions.
Article 19. Infraccions i sancions
Els beneficiaris de les subvencions que es regulen en aquesta ordre queden sotmesos al compliment de les responsabilitats i règim sancionador previstos en el títol IV de la Llei 38/2003, de 17 de novembre, General de Subvencions.
DISPOSICIONS FINALS
Primera. Compatibilitat amb el mercat comú de la Unió Europea
Les ajudes concedides mitjançant aquesta ordre no necessiten ser notificades a la Comissió Europea, d'acord amb l'article 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que es tracta d'ajudes que no suposen avantatge econòmic per a una empresa o falsejament de la competència afectant els intercanvis comercials entre els estats membres.
Segona. Desenvolupament
La Direcció General d'Habitatge i Projectes Urbans dictarà les instruccions que siguen necessàries per al desenvolupament i execució del que estableix aquesta ordre.
Tercera. Vigència
Aquesta ordre entrarà en vigor l'endemà de la publicació en el Diari Oficial de la Comunitat Valenciana.
València, 10 de març de 2009.
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓNANNEX II
ACTA DE JUNTA EXTRAORDINÀRIA
Reunida la Comunitat de Copropietaris sítia a .............................................. a la ciutat d........................................ el dia...... d.................................... de 2009......... a les .............. hores, en ....................... convocatòria, a fi de celebrar junta general extraordinària.
Junta degudament convocada pel president Sr./Sra. .....................................................
Compareixen a l'assemblea els propietaris que a continuació s'allisten:
Propietari Quota de participació
L'esmentada assemblea es dóna per vàlida ja que hi ha quòrum suficient segons el que estableix la vigent Llei de Propietat Horitzontal (article 16), per a tot seguit sotmetre a debat i aprovació el següent ordre del dia:
- Acordar la realització de les obres de rehabilitació i l'acceptació de la designació de l'ens gestor de la rehabilitació per a la gestió i tramitació del procés de sol·licitud d'ajudes, a l'empara de l'Acord del Consell de Ministres de 5 de desembre de 2008, de l'Acord de la Conferència Sectorial d'11 de febrer de 2009, com també de l'ordre de desenvolupament de la Generalitat, per a les obres de rehabilitació que s'han de realitzar.
Els acords adoptats, conforme amb el sistema de la Llei de Propietat Horitzontal, són:
Primer. En virtut del que disposen els acords esmentats i l'ordre de la Generalitat respecte d'això, i en relació amb l'actuació de rehabilitació que se subscriu en el punt segon, s'acorda designar com a ens gestor de la rehabilitació \_\_\_\_\_\_\_\_\_\_\_\_\_\_\_\_\_\_\_, perquè gestione la tramitació de l'expedient i perceba les ajudes que corresponguen.
Segon. Acceptar la realització de les obres de rehabilitació consistents en:
- Instal·lació d \_\_\_\_\_\_\_\_\_\_\_\_\_\_\_\_\_\_\_
- Rehabilitació d \_\_\_\_\_\_\_\_\_\_\_\_
El cost de les obres que excedisca de l'import de la subvenció que concedisca la Generalitat serà assumit pels propietaris.
Tercer. Per a facilitar la labor de l'ens gestor, s'autoritzen els tècnics de \_\_\_\_\_\_\_\_\_\_\_\_\_\_ i els treballadors per compte d'aquesta, per a l'entrada als immobles afectats per les esmentades obres, a fi de dur a terme els estudis previs que siguen necessaris, com també l'execució d'aquestes.
Quart. Els propietaris dels habitatges, com a beneficiaris de la subvenció, accepten que l'import de la subvenció per habitatge siga imputat al titular d'aquest com a increment patrimonial, a l'efecte fiscal, i autoritzen l'ens gestor de la rehabilitació per a percebre la subvenció.
I no havent-hi més assumptes a tractar, s'alça la sessió sent les ......... hores de la data indicada en l'encapçalament d'aquesta acta.
El secretari El president